Vlada je na sednici 27. juna ove godine donela rešenje o prijemu u državljanstvo Republike Srbije bivše premijerke Tajlanda Jingluk Šinavatre, koja je u svojoj zemlji osuđena na pet godina zatvora zbog korupcije.

Navodi se da vlada donosi rešenje „na osnovu člana 19, stav 1. i 3, Zakona o državljanstvu”, a u stavu 1 stoji da „u državljanstvo Republike Srbije može biti primljen i stranac čiji bi prijem u državljanstvo Republike Srbije predstavljao interes za Srbiju”, preneo je Tanjug.

Odluku je potpisala premijerka Ana Brnabić 27. juna, a objavljena je dan kasnije u Službenom glasniku.

Brat Jingluk Šinavatre, Taksin Šinavatra postao je premijer Tajlanda 2001. godine, a 2006. je svrgnut sa vlasti.

Mediji prenose da je tri godine kasnije dobio počasno državljanstvo Crne Gore.